text: Joie de cuer en cele voie 
   Estoit lor maistres chambellens. 
   Sachiez que Anuis ne Tormens 
   N'estoit point en leur conpaignie. 
   Joie i avoit si grant maistrie 
   K'Anuis ne povoit tour trouver 
   Par quoi il peüst arrester, 
   Ne Tormens. Et si i clamoient 
   Droit, pour ce qu'il i avoient 
   Mes an et jour, et encor plus. 
   Mais Joie leur dist que venus 
   Ert en aus li rois de Leeee, 
   Par quoi ne Anuis, ne Tristece, 
   Ne Tormens en aus ne povoit ; 
   Ailleurs aler les couvenoit ; 
   K'en aus orent Ior ostel pris
   Deduis, Solas, et Jus, et Ris ; 
   Et est Amours en aus estable 
   Qui de tout ce est connestable. 
   "Querez vostre arrestanee aillours ; 
   Ci ne sera plus vos sejours. 
   Si malement me deboutastes, 
   Quant vous en mon lieu sejornastes, 
   Que je ne povoie trouver 
   Lieu où me pouisse arrester. 
   Trop i clamastes grant hausage, 
   Dont ne feïstes pas que sage.
   PageV02P163
   Amours m'a en mon droit remis. 
   Le lieu ai saisi et pourpris. 
   Je claim le lieu par iretage. 
   Jamais n'i maintenrez hostage, 
   Tant que g'i aie tel povoir 
   Com g'i cuit orendroit avoir."
  